tartuNLP/wikipedia-smugri-20251201 huggingface dataset:
Portlandin ePrix 2023

Portlandin ePrix 2023 (virallisesti 2023 Southwire Portland E-Prix) oli Formula E -sarjan kauden 2022–2023 12. osakilpailu. Kilpailu ajettiin Portland International Racewayn moottoriradalla 24. kesäkuuta 2023. Kilpailu oli ensimmäinen Portlandin ePrix.
Kilpailun voitti uusiseelantilainen Nick Cassidy.
DS Penske sai 25 000 euron sakon, koska talli asensi varikon sisääntuloon RFID-siruja lukevan laitteen. Laitteella talli sai tietoa kilpailijoiden renkaista, mukaan lukien lämpötilat ja rengaspaineet. Lisäksi tallin kuljettajat Stoffel Vandoorne ja Jean-Éric Vergne saivat lähtöruuturangaistuksen joutuen aloittamaan kilpailun varikkosuoralta.
Lähtökohdat.
11:n ajetun osakilpailun jälkeen MM-sarjaa johti saksalainen Pascal Wehrlein pisteen erolla britti Jake Dennisin. Kolmantena ollut Nick Cassidy oli jäänyt Wehrleinista kuusipistettä. Tallien MM-sarjaa johti Porsche, joka oli kerännyt 212 pistettä. Toisena, 22 pistettä vähemmän keränneenä, oli Envision Racing.
Tulokset.
Kilpailu.
Rata ei tarjonnut mahdollisuuksia säästää energiaa samalla tavalla kuin katuradat, koska radalta puuttuivat kovat jarrutuspaikat. Mahindra Racingin Lucas di Grassi ennakoi, että kilpailussa tullaan rikkomaan kaikki moottoriurheilun ohitusennätykset. Kilpailuista muodostuikin raju energiansäästöön tähdännyt "peloton"-tyylinen kilpailu: kuljettajat nostivat kaasua paljon ennen mutkia, välttivät ajamasta täydellä kaasulla, aktivoivat "Attack Moden" aikaisin jotta tippuisivat kilpailussa kauemmas sekä mutkittelivat suorilla vetoavun rikkomiseksi. Paalulta lähti Dennis, mutta kilpailussa nähtiin yhteensä 403 ohitusta. Voittoon ajoi Cassidy ennen Dennisia ja António Félix da Costaa. Kilpailun 17 ensimmäistä autoa tuli maaliin vain 7,6 sekunin sisällä toisistaan. Kilpailussa nähtiin myös raju ulosajo, kun Abt Cupran Nico Müllerin etusiipi juuttui hänen eturenkaiden alle ja hän ajautui täydestä vauhdista seinään menetettyään auton hallinnan. Kolarin voimaksi mitattiin 27G:tä. Dennis nousi sarjan johtoon yhden pisteen erolla Cassidyyn.
Rooman ePrix 2023

Rooman ePrix 2023 (virallisesti 2023 Hankook Rome E-Prix) oli Formula E -sarjan kauden 2022–2023 ePrix, joka sisälsi kaksi osakilpailua. Kilpailut olivat kauden 13. ja 14. osakilpailu. Rooman ePrix ajettiin väliaikaisellä katuradalla Italian Circuito Cittadino dell’EURilla Roomassa.
Ensimmäisen ePrix’n voitti uusiseelantilainen Mitch Evans. Toisen osakilpailun voittoon ajoi britti Jake Dennis. Molemmat osakilpailut voitettiin paalupaikalta. Sekä Evans että Dennis nappasivat voitoillaan myös maksimipisteet yhdestä osakilpailuista (voitto, nopein kierros 10. parhaan joukossa ja paalupaikka).
Lähtökohdat.
12:n ajetun osakilpailun jälkeen MM-sarjaa johti britti Jake Dennis pisteen erolla uusiseelantilaiseen Nick Cassidyyn. Kolmantena ollut Pascal Wehrlein oli jäänyt Dennisistä 16 pistettä. Tallien MM-sarjaa johti Porsche 231 pisteellä. Toisena, kuusi pistettä vähemmän keränneenä, oli Envision Racing.
Rata.
Rooman ePix ajetaan Circuito Cittadino dell'EUR väliaikaisella katuradalla, joka rakennetaan EUR:n naapurustoon.
Portlandin ePrix

Portlandin ePrix on kaudesta 2022–2023 alkaen järjestetty Formula E -sarjan osakilpailu, jossa kilpaillaan sähköisillä formula-autoilla. Kilpailu on ajettu Portland International Raceway-moottiriradalla Portlandissa.
Kilpailu ajetaan myös kaudella 2023–2024.
São Paulon ePrix

São Paulon ePrix on kaudesta 2022–2023 alkaen järjestetty Formula E -sarjan osakilpailu, jossa kilpaillaan sähköisillä formula-autoilla. Kilpailu on ajettu väliaikaisella São Paulon katuradalla São Paulossa Brasiliassa.
Kilpailu ajetaan myös kaudella 2023–2024.
Courrensan

Courrensan on kunta Lounais-Ranskassa Gersin departementissa Oksitanian alueella. Se sijaitsee noin 21 kilometriä Condomin kaupungista lounaaseen.
Kunnan keskustassa on keskiaikainen linna "Château de Courrensan". Sen vanhimmat osat ovat 1200-luvulta. Linna on kärsinyt useita tuhoja vuosisatojen saatossa, ja sitä on rakennettu 1400-, 1500- ja 1700-luvuilla. Kunta hankki linnan omistukseensa Ranskan suuren vallankumouksen aikana 1700-luvun lopulla, ja se toimi muun muassa kouluna. 1960-luvulla linnan osti entisen ministerin Patrick Devedjianin perhe, jonka omistuksessa se on edelleen.
Patrick Devedjian

Patrick Devedjian (26. elokuuta 1944 Fontainebleau, Seine-et-Marne – 28. maaliskuuta 2020 Antony, Hauts-de-Seine) oli ranskalainen poliitikko.
Patrick Devedjian oli armenialaisen pakolaisen poika, joka saapui Ranskaan vuonna 1919. Koulutukseltaan hän oli juristi. Poliitikkona hän oli ministerinä Jacques Chiracin ja Nicolas Sarkozyn presidenttikausilla. Vuosina 1983–2002 hän oli Antonyn kunnan pormestari. Vuodesta 2007 lähtien hän oli Hauts-de-Seinen departementin yleisneuvoston puheenjohtaja kuolemaansa saakka. Hän kuoli COVID-19 -viruksen aiheuttamaan sairauteen.
Valtteri Louko

Valtteri Juho Aleksi Louko (s. 28. elokuuta 2003 Lapua) on suomalainen pikajuoksija, joka edustaa Lapuan Virkiää. Hänen valmentajansa ovat Pasi Louko ja Antti Haapakoski.
Luoko saavutti vuoden 2023 Kalevan kisoissa pronssia 100 metrin juoksussa. Aikuisten Suomi–Ruotsi-maaottelussa hän kilpaili ensimmäisen kerran Helsingissä 2022 sijoittuen 100 metrillä viidenneksi.
Louko karsiutui 100 metrin ja 4 × 100 metrin viestin alkuerissä Calin alle 20-vuotiaiden MM-kilpailuissa 2022. Espoon alle 23-vuotiaiden EM-kilpailuissa 2023 hän karsiutui 100 metrillä välierissä ja 200 metrillä alkuerissä. Hän kuului myös Suomen 4 × 100 metrin viestijoukkueeseen, joka keskeytti loppukilpailun.
Louko juoksi 100 metrin ennätyksensä 10,37 Riihimäellä 3. elokuuta 2024. 200 metriä hän on juossut parhaimmillaan aikaan 21,09 Tampereella 27. elokuuta 2023. Sisäradoilla hän on juossut 60 metriä aikaan 6,73 Mustasaaressa 28. tammikuuta 2023. Hän juoksi 150 metrin sisäratojen Suomen ennätyksen 16,27 Jyväskylässä 15. tammikuuta 2023.
Grissini

Grissini eli leipätikku (, mon. "grissini") on italialaisperäinen hiivalla kohotettu leivonnainen, jonka tyypillinen pituus on 20 cm ja paksuus noin 1 cm. Näitä rapeita ja vaaleita vehnäleipäpuikkoja syödään alkuruoaksi tarjotun keiton tai salaatin kanssa, tai niitä voidaan napostella esimerkiksi drinkkien ohella. Ne sopivat myös noutopöytään juustojen ja salaattien seuraksi. Grissinien taikinaan käytetään vehnäjauhoja, vettä, voita tai oliiviöljyä, hiivaa ja suolaa.
Juustotanko

Juustotanko on ohut puikkomainen leivonnainen, jonka ainesosana on juustoraaste, tai jonka pintaan on sivelty kananmunaa ja sitten ripoteltu siihen juustoraastetta ennen paistamista. Juustona käytetään yleensä juustotyyppiä, jolla on voimakas maku. Tangot voidaan valmistettaessa kiertää ruuvimaiseen muotoon. Rapeat juustotangot soveltuvat pieniksi suolaisiksi suupaloiksi vaikkapa kuuman juoman kanssa tai keiton lisukkeeksi.
Juustotankojen taikinaan käytetään juustoraastetta, voita tai margariinia, vehnäjauhoja, kananmunan keltuainen ja kylmää vettä sekä tankojen voiteluun munanvalkuainen.
Maustesiirappi

Maustesiirappi eli makusiirappi on juomien ja ruokien maustamiseen tarkoitettu siirappimainen jähmeähkö neste, jossa voi olla erilaisia makua antavia aineita. Eri maustesiirappeja voidaan käyttää makua antavana lisäkkeenä niin alku-, pää- kuin jälkiruokien kanssa. Niillä voi höystää muun muassa kastikkeita ja marinadeja sekä käyttää sellaisenaan jälkiruokakastikkeena hedelmien, marjojen tai jäätelön lisänä.
Kotona maustesiirappia voi valmistaa keittämällä mausteita, mehua tai mehutiivistettä, sokeria ja vettä kunnes seos sakenee eli 10–20 minuuttia. Maustesiirappeja ovat esimerkiksi hedelmäsiirappi, inkiväärisiirappi, kuusenkerkkäsiirappi, mansikkasiirappi, punaviinisiirappi, raparperisiirappi ja tervasiirappi.
Leevi Keronen

Leevi Keronen (s. 14. marraskuuta 2000 Tampere) on suomalainen kestävyysjuoksija, joka edustaa Lempäälän Kisa Yleisurheilua.
Keronen saavutti vuoden 2023 Kalevan kisoissa hopeaa 10 000 metrin juoksussa ennätysajallaan 29.21,52. Hän sai samalla matkalla SM-hopeaa myös 2024. 5 000 metrin ennätyksensä 14.00,38 hän juoksi Joensuussa heinäkuussa 2024. Hän kilpaili aikuisten maaottelussa ensimmäisen kerran vuonna 2023.
Viestijuoksun Suomen-mestaruuskilpailuissa Keronen sai kultaa 4 000 metrin viestissä vuosina 2022 ja 2023. Vuoden 2023 Maantiejuoksun Suomen-mestaruuskilpailujen puolimaratonilla Keronen sijoittui kolmanneksi ennätysajallaan 1.06.46.
Remigijus Valiulis

Remigijus Valiulis (20. syyskuuta 1958 Šilutė, Liettuan SNT – 19. heinäkuuta 2023) oli liettualainen, kilpaurallaan Neuvostoliittoa edustanut pikajuoksija, olympiavoittaja ja sisäratojen EM-mitalisti.
Valiulisin uran huippuvuosi oli 1980, jolloin hän voitti Neuvostoliiton pitkän viestin joukkueessa olympiakultaa Moskovassa ja 400 metrillä sisäratojen EM-pronssia Sindelfingenissä. Valiulis voitti urallaan ulkoradoilla kahdeksan Liettuan SNT:n mestaruutta ja 400 metrillä yhden Neuvostoliiton mestaruuden. Valiulisin 400 metrin ennätys 45,4h sekuntia syntyi Leningradissa vuonna 1980. Sähköajanotolla hänen nopein aikansa oli 45,73 sekuntia vuodelta 1979. Valiulis kuoli 64-vuotiaana 19. heinäkuuta 2023.
Akropolis-ralli 1989

Akropolis-ralli 1989 (viralliselta nimeltään "36. Rally Acropolis") oli rallin maailmanmestaruussarjan kilpailu kaudella 1989. Kilpailu järjestettiin 27. toukokuuta–1. kesäkuuta 1989. Kilpailu oli kauden kuudes ja erikoiskokeiden yhteispituus oli .
Kilpailuun lähti 97 autokuntaa, joista 40 pääsi maaliin.
Philippine Arena

Philippine Arena on maailman suurin sisäareena joka sijaitsee Filippiineillä Bulacanin provinssissa Ciudad de Victorian matkailuyritysalueella noin 30 kilometriä Manilasta pohjoiseen. Se on monikäyttöinen sisäareena, jossa on enintään 55 000 istumapaikkaa. Areenan laillinen omistaja on Iglesia ni Cristo -kirkkokunnan New Era -yliopisto. Guinnessin ennätysten kirjan mukaan areena on maailman suurin sekakäyttöinen sisäteatteri.
Areenan mainostetaan joskus sijaitsevan Manilassa kansainvälisten tapahtumien mainosmateriaaleissa, koska se sijaitsee Suur-Manilan alueella.
Philippine Arenalla pelataan vuoden 2023 koripallon maailmanmestaruuskilpailujen otteluita.
Jakob Sverdrup

Jakob Liv Rosted Sverdrup (27. maaliskuuta 1845 Kristiania – 11. kesäkuuta 1899 Aker) oli norjalainen pappi ja poliitikko. Hän istui suurkäräjillä vuosina 1876–1884 ja 1892–1897 sekä toimi Norjan kirkko- ja opetusministerinä 1885–1886, 1888–1889 ja 1895–1898.
Bankplassen

Bankplassen on Oslon keskustassa sijaitseva aukio, joka rajoittuu Kirkegataan, Kongens gateen ja Myntgataan. Sen laidalla sijaitsevat Norjan keskuspankin entinen ja nykyinen päämaja.
Toivotaan, toivotaan

Toivotaan, toivotaan oli Mainostelevision vuosina 1974–1990 tuottama viihdeohjelmasarja, jossa yleisön musiikkitoiveiden ja -terveisten avulla kerättiin varoja eri avustusjärjestöille. Ohjelman juontajina toimivat aluksi Jukka Virtanen ja Helena Kokko. Syksyllä 1976 Kokon tilalle tuli mallina tunnettu Pia Christiansen, joka veti ohjelmaa 1980-luvulla vaihtuvien juontajaparien kanssa Jukka Virtasen jäätyä pois. Kapellimestarina toimi alkuun Antti Hyvärinen, myöhemmin Markku Johansson ja Olli Ahvenlahti.
Ohjelmakonseptin ideoivat MTV:ssä ohjelmapäällikkö Tauno Äijälä, ohjelmajohtaja Leo Meller, television monitoimimies Jukka Virtanen ja MTV:n perheohjelmien toimituspäällikkö Kyllikki Stenros. Toivekonsertin tuottajaksi nimettiin Ere Kokkonen. Ohjelman esikuvana oli Yleisradion radio-ohjelma "Sävellahja", joka keskittyi ajankohtaisiin varainkeräyksiin maailman katastrofialueille. MTV valitsi yhteistyökumppaneikseen suomalaislapsia avustavia järjestöjä, joista ensimmäinen avustuskohde oli Pelastakaa Lapset. Myöhemmin varoja kerättiin myös eri vammais- ja potilasjärjestöille. Ohjelman 15 lähetysvuoden kuluessa ehdittiin kerätä varoja 56 eri järjestölle kaikkiaan 22 miljoonaa markkaa.
Tunnin mittaiset jaksot esitettiin sunnuntai-iltapäivisin, ja ne koostuivat studiossa kuvatuista artistivieraiden musiikkiesityksistä, jotka toteutettiin studioyhtyeen säestämänä tai ”playbackinä” eli musiikkivideon kaltaisena huulisynkkaesityksenä valmiin ääniraidan päälle. Haastatteluissa ja etukäteen kuvatuissa inserteissä esiteltiin kunkin jakson tuotoista hyötyvää hyväntekeväisyysjärjestöä. Ohjelma oli varustettu ruotsinkielisin tekstein, osa katsojien tervehdyksistä luettiin ruotsiksi ja tekstitettiin suomeksi, ja puhe ja laulunsanat usein myös viitottiin. Juontaja Jukka Virtasen mielestä "Toivotaan, toivotaan" oli alkuaikoinaan Mainostelevision musiikkiohjelmaksi poikkeuksellisen edistyksellinen ja aatteellinen.
Alkuvuodesta 1987 ohjelmalle haettiin uutta juontajaa yleisöäänestyksellä kahdeksan finalistin joukosta.
Syksyllä 1988 ohjelman kestoaika lyhennettiin tunnista puoleen tuntiin, ja esitysaika siirrettiin sunnuntaista lauantain alkuiltaan. Viimeinen jakso lähetettiin 13. tammikuuta 1990.
Ohjelman nimi tuli José Felicianon tunnetuksi tekemän kappaleen ”Che sarà” suomenkielisestä versiosta, jonka levytti vuonna 1970 Eero Raittinen. Melodiasta sovitettiin myös ohjelman tunnussävelmä.
MTV julkaisi vuosina 1978–1990 myös muutaman kokoelma-albumin nimeltä "Toivotaan, toivotaan".
Vastaanotto.
"Toivotaan, toivotaan" sai alkuaikoinaan jokaiselle jaksolleen noin puolitoista miljoonaa katsojaa, loppuvuosinakin noin puolet siitä.
Ohjelman alkuvaiheessa "Helsingin Sanomien" Jukka Kajava kehui ohjelmaideaa ja juontajien Jukka Virtasen ja Helena Kokon keskinäistä kemiaa, mutta moitti Antti Hyvärisen johdolla tuotettuja musiikkiosuuksia kovin siloitelluiksi ja Virtasen puheilmaisua kehnoksi. Myöhemmin hän arvosteli myös Pia Christiansenin kielenkäyttöä. Helmikuussa 1982 Kajava kehui jo väsähtäneeksi luulemansa ohjelman tulleen Risto Linnuksen ohjaamana aiempaa viitseliäämmäksi ja kekseliäämmäksi.
Dentin tauti

Dentin tauti on geneettinen sairaus, johon kuuluu munuaistiehyiden toimintahäiriö. Tauti voidaan jaotella tyyppeihin 1 ja 2, joista ensin mainitussa oireet rajoittuvat munuaisiin. Jälkimmäisessä oirekuva on laajempi. X-kromosomaalisen periytymistavan johdosta Dentin tauti ilmenee lähinnä miehillä. Jos naisilla on oireita, ne ovat yleensä lievempiä kuin miehillä.
Dentin taudissa pienimolekyylisiä proteiineja erittyy virtsassa pois elimistöstä. Sairaudessa ilmenee hyperkalsiuriaa, munuaiskivitautia ja nefrokalsinoosia, jotka johtavat munuaisten vajaatoimintaan. Tautiin liittyvä D-vitamiinin puutos aiheuttaa lapsilla riisitautia ja aikuisilla osteomalasiaa. Jos Dentin tautiin liittyy vakava toiminnan häiriö proksimaalisessa kiemuratiehyessä, puhkeaa Fanconin oireyhtymä. Tällöin virtsan mukana menetetään myös aminohappoja, fosfaatteja, glukoosia, virtsahappoa ja kaliumia. Lisäksi virtsan happamuuden säätelymekanismi on Fanconin oireyhtymässä toimimaton. Dentin taudin diagnoosiin vaaditaan hyperkalsiurian ja virtsaan erittyvien pienimolekyylisten proteiinien toteamisen lisäksi vähintään yksi seuraavista Dentin taudin piirteistä: nefrokalsinoosi, kalsiumsuolojen saostuminen munuaiskudokseen, munuaiskivitauti, hematuria (verivirtsaisuus), hypofosfatemia ja munuaisten vajaatoiminta. Diagnoosi vahvistuu perimän tutkimuksella, mikäli perimästä löydetään mutaatio geenistä CLCN5 (tyyppi 1) tai OCRL1 (tyyppi 2). CLCN5:n mutaatio eli tyypin 1 Dentin tauti kattaa noin 60 % ja OCRL1:n mutaatio eli tyypin 2 Dentin tauti noin 15 % tunnetuista tapauksista. Muissa tapauksissa aiheuttajamutaatiot ovat jääneet tunnistamattomiksi. Joskus sairaus johtuu sporadisesta uudesta mutaatiosta. Tyypin 2 Dentin taudissa voivat esiintyä munuaissairauden ohella lievä kehitysvamma, hypotonia, mykiön samentuma ja vaikea silmävärve.
Dentin taudin tarkka esiintyvyys on tuntematon, mutta sairautta pidetään erittäin harvinaisena. Vuoteen 2022 mennessä oli raportoitu noin 250 perhettä, joissa oli esiintynyt tyypin 1 tautimuotoa. Lisäksi oli raportoitu noin 25 ihmistä, joilla oli todettu tyypin 2 tautimuoto. Dentin taudin hoidossa painotetaan hyperkalsiurian hoitoa ja munuaiskivitaudin ennaltaehkäisyä. Munuaistaudin etenemistä voidaan pyrkiä hidastamaan runsassitraattisella ruokavaliolla. Loppuvaiheen munuaisten vajaatoiminta kehittyy miespuolisilla potilailla yleensä 3.–5. elinvuosikymmenen välillä, mutta naispuolisista vuoteen 2022 mennessä oli raportoitu vain yksi Dentin taudin aiheuttama loppuvaiheeseen edennyt vajaatoimintatapaus. Charles Enrique Dent ja M. Friedman kuvasivat sairauden ensimmäisinä vuonna 1964. Oliver Wrong kuvasi taudin tarkemmin 30 vuotta myöhemmin ja nimesi sen Charles Enrique Dentin mukaan.
Treacher Collinsin oireyhtymä

Treacher Collinsin oireyhtymä on monimuotoinen geneettinen oireyhtymä, joka aiheuttaa kallon ja kasvojen luiden poikkeavuuksia sekä kuulovammaisuutta.
Treacher Collinsin oireyhtymälle ominaisia ovat korvien ja leuan symmetrinen kehityshäiriö sekä useat pään ja kaulan kehityshäiriöt. Symmetrinen hypoplasia on poskiluissa ja silmäkuopan alareunassa 80 %:lla, leukaluussa 78 %:lla potilaista. Tästä seuraa purentavirheitä. Leukanivelen kehityshäiriöt voivat vaikeuttaa suun avaamista. Alaleuka onkin sairastuneilla pieni. Tyypillisiä Treacher Collinsin oireyhtymän piirteitä ovat myös silmäluomien alaspäin suuntautuneisuus, alaluomen uloimman kolmanneksen ja keskikolmanneksen puutos sekä uloimmasta kolmanneksesta puuttuvat silmäripset. Suulaki on sairastuneilla korkea, ja 28 %:ssa tapauksista todetaan suulakihalkio.
Noin puolilla Treacher Collinsin oireyhtymästä kärsivistä on johtumistyyppinen kuulovamma. Ulkokorvan ja kuuloluuketjun kehityshäiriöitä ilmenee usein; korvakäytävä voi puuttua tai olla hyvin ahdas. Molemminpuoleinen mikrotia on tyypillistä. Ensimmäisinä ikävuosina oireyhtymää sairastavilla lapsilla voi ilmetä hengitys- ja syömisvaikeuksia. Niitä aiheuttavat ahtaat ylemmät hengitystiet ja vaikeudet suun avaamisessa. Henkiseen kehitykseen Treacher Collinsin oireyhtymä ei vaikuta.
Treacher Collinsin oireyhtymän periytymistapa on yleensä autosomaalinen ja vallitseva. Mutaatiot geenissä "TCOF1" aiheuttavat 81–93 % tapauksista. "POLR1C"- ja "POLR1D"-geenien mutaatiot ovat oireyhtymän taustalla kahdessa prosentissa tapauksista. Lopuissa tapauksissa geneettinen pohjaa jää tuntemattomaksi. "POLR1C"-geenin mutaatioista johtuva Treacher Collinsin oireyhtymä on peittyvästi periytyvä. Joskus Treacher Collinsin oireyhtymä voi johtua sporadisesta uudesta mutaatiosta. Sairaus todetaan oirekuvan ja perimätutkimuksen pohjalta. Ilmaantuvuus on elävinä syntyvillä lapsilla arviolta 1/50 000. Sairauteen liittyvää kuulonalenemaa voidaan hoitaa kuulokojeella, kasvojen ja leuan epämuodostumia kirurgisesti. Treacher Collinsin oireyhtymä kuvattiin alun perin jo 1800-luvulla, mutta nimensä se sai kahden sairastuneen lapsen tapaukset vuonna 1900 raportoineelta Edward Treacher Collinsilta.
Sigrun Berg

Sigrun Karoline Matina Berg (18. toukokuuta 1901 Kristiania – 18. toukokuuta 1982 Oslo) oli norjalainen tekstiilitaiteilija. Hän opiskeli Norjan valtion käsityö- ja taideteollisuuskoulussa ja Norjan valtion taideakatemiassa (molemmat olivat Oslon taidekorkeakoulun edeltäjiä). Taidekäsityön lisäksi hän suunnitteli kuoseja teollisuudelle.
Myntgata

Myntgata on Oslon keskustassa sijaitseva katu, joka ulottuu Skippergatalta Akershusin linnalle. Se on saanut nimensä lähistöllä 1600-luvulla toimineesta valtion rahapajasta. Vuoden 1686 kaupunkipalon jälkeen rahapaja muutti Kongsbergiin.
Charophyceae

Charophyceae on näkinpartaisleviin kuuluva luokka. Luokkaan kuuluvat levät ovat makroleviä ja niitä esiintyy eniten makeassa vedessä. Niillä on risodeja, jotka tekevät ravinteiden oton sedimentistä rajoittuneeksi.
Léon (laulaja)

Léon (oik. Lotta Lindgren; s. 1993 tai 1994) on ruotsalainen laulaja-lauluntekijä. Hän nousi julkisuuteen heinäkuussa 2015 Soundcloudissa julkaisemallaan kappaleella "Tired of talking", jonka hän oli tehnyt yhteistyössä tuottaja Agrin Rahmanin kanssa. Léon teki levytyssopimuksen Columbia Recordsin kanssa ja muutti Los Angelesiin. Vuoden 2018 lopussa hän kuitenkin perusti oman levy-yhtiön, Léon Recordingsin, ja muutti takaisin Ruotsiin.
Axel Corti

Axel Corti (alk. Leopold Karl Anatole Axel Fuhrmans, 7. toukokuuta 1933 Boulogne-Billancourt, Ranska – 29. joulukuuta 1993 Oberndorf, Itävalta) oli itävaltalainen teatteri-, elokuva- ja televisio-ohjaaja, radioesiintyjä ja kirjailija. Hän teki yhteistyötä muun muassa kirjailija ja käsikirjoittaja Georg Stefan Trollerin kanssa ja ohjasi jaksoja pitkäikäiseen "Rikospaikalla"-televisiosarjaan ("Tatort").
Axel Corti syntyi italialais-itävaltalaisen liikemiehen Carl Edgar Fuhrmansin ja Saksan Schwarzwaldista kotoisin olleen Ingeborg Kutznerin pojaksi. Perhe muutti Pariisiin vuonna 1928, koska isän suuri asiakas oli Ranskan valtion rautatieyhtiö SNCF.
Toisen maailmansodan aikana Cortin isä oli mukana Ranskan vastarintaliikkeessä, ja perhe muutti asuinpaikkaa jatkuvasti. Vuonna 1943 äiti ja lapset muuttivat Sveitsiin, mutta isä ei saanut turvapaikkaa, jäi Ranskaan ja kuoli siellä vuonna 1945 ennen sodan loppua. Sodan jälkeen perhe karkotettiin Sveitsistä ja etsiytyi Italiaan, jossa poika sai passin uudella nimellä Alfonso von Cassino Corti. Hänen maatalousopintonsa keskeytyivät sairastumiseen, ja toivuttuaan hän aloitti puhe- ja draamaopinnot näyttelijä Traute Forestin johdolla.
1950-luvun alkupuolen Axel Corti työskenteli radio- ja sanomalehtitoimittajana, ja vuosikymmenen loppupuolella johti Itävallan yleisradioyhtiö ORF:n Tirolin aluetoimituksen kirjallisuus- ja kuunnelmaosastoa. Vuonna 1960 hän pääsi ensin apulaisohjaajaksi ja pian ohjaajaksi ja dramaturgiksi Itävallan kansallisteatteriin Burgtheateriin ja opetti samalla alaa Max Reinhardt -seminaarissa. Vuonna 1964 hän avioitui Agnes Cecilia Herbersteinin kanssa ja sai pääohjaajan paikan Oberhausenin kaupunginteatterissa Saksassa. Pari vuotta myöhemmin hän siirtyi pääohjaajaksi Saksan Ulmiin, mutta kutsuttiin pian ORF:n televisio-ohjelmien suunnittelijaksi Wieniin, jossa hän toteutti uudenlaista popkulttuurista ammentavaa ohjelmistoa. Hän teki myös radiopakinoita miltei kuolemaansa 1993 asti.
Cortin elokuvaohjaukset olivat enimmäkseen televisiolle tehtyjä, läpimurtonaan "Der Fall Jägerstätter" vuodelta 1971. Viimeinen suuri elokuvatyö, Joseph Rothin romaaniin perustuva "Radetzkymarsch" jäi kesken Cortin yllättäen kuoltua, mutta hänen kuvaajansa Gernot Roll viimeisteli sen ja elokuva sai ensi-iltansa vuonna 1995.
Alfa-gal-oireyhtymä

Alfa-gal-oireyhtymä (AGS) on oikeastaan yliherkkyys alfa-galaktoosi-1,3-galaktoosi-nimiselle disakkaridihiilihydraatille. Tilasta on käytetty myös nimitystä "liha-allergia". On todettu, että se leviää "Amblyomma americanum" -punkkilajin välityksellä. Oireet tulevat yleensä viiveellä, mikä vaikeuttaa tilan tunnistamista. Taudin oireina voivat olla ihottumat, pahoinvointi ja ruoansulatushäiriöt, vaikeissa tapauksissa hengitysvaikeudet ja verenpaineen lasku, ja se voi olla jopa hengenvaarallinen. Diagnoosia on vaikeuttanut oireiden hidas ilmaantuminen. 
Sairautta arvellaan esiintyvän lähes puolella miljoonalla ihmisellä Yhdysvalloissa. Suomessakin on todettu yksittäisiä tapauksia, samoin Australiassa, jossa lienee välittäjänä eri punkkilaji.
Sairaus välittyy siten, että punkki saa imiessä verta muista nisäkkäistä kuin kädellisistä alfa-gal-hiilihydraattia. Koska tämä luontaisessti puuttuu ihmiseltä, sitä kohtaan heräävät ihmisen puolustusreaktiot aiheuttaen oireiston alfa-gal-disakkaridin siirryttyä punkin syljen mukana ihmiseen. Oireisto voi tulla lihansyönnin lisäksi nisäkäsperäisestä ravinnosta kuten liivatteesta tai maidosta.
Sumit Nagal

Sumit Nagal (s. 16. elokuuta 1997 Jhajjar) on intialainen tennisammattilainen.
Sumit Nagal voitti heinäkuussa 2023 Tampere Openin, joka oli hänen neljäs ATP-challenger tasoisen turnauksen voitto. Hän edusti maataan tenniksessä Tokion kesäolympialaisissa vuonna 2020, missä hän eteni toiselle kierrokselle.
Azerbaidžanin parlamentti

Azerbaidžanin parlamentti () on Azerbaidžanin yksikamarinen lainsäädäntöelin, jossa on 125 jäsentä. Sen jäsenet valitaan yhden edustajapaikan vaalipiireistä enemmistövaaleilla viiden vuoden välein siten, että sata jäsenistä valitaan edustamaan eri alueita ja loput puolueiden asettamilta ehdokaslistoilta. Parlamentti hyväksyy pääministerin valinnan. Presidentillä on veto-oikeus lakien hyväksymisessä, mutta parlamentti voi kumota presidentin veton 95 äänellä.
Marraskuussa vuonna 2005 järjestettyjen parlamenttivaalien tulosta ovat varjostaneet epäilyt vaalivilpistä.
Carl Gustaf Granfelt

Carl Gustaf Granfelt (28. heinäkuuta 1683 Isokylä, Naantali – 24. joulukuuta 1767 Pirkkala) oli suomalainen Porin läänin jalkaväkirykmentin kapteeni, joka joutui vangiksi Suuren Pohjan sodan aikana ja vietti 13 vuotta sotavankeudessa Venäjällä.
Granfeltin vanhemmat olivat kapteeni Gabriel Samuelsson Granfelt (1648–1705) ja Märta Jordan (k. 1693). Hän liittyi vapaaehtoisena Porn läänin jalkaväkirykmenttiin vuonna 1700. Granfelt ylennettiin kenttävääpeliksi 1702 ja vänrikiksi 1703. Hän palveli vänrikkinä Skytten jalkaväkirykmentissä 1705–1708 ja Porin läänin jalkaväkirykmentissä aliluutnanttina 1708–1709 ja luutnanttina vuodesta 1709. Granfelt haavoittui Lesnajan taistelussa 1708 vasempaan käsivarteen ja oikeaan reiteen. Pultavan piirityksen aikana hän sai vaikean vamman päähänsä. Häntä luultiin jo kuolleeksi ja hänet kannettiin joukkohautaan, jossa hän kuitenkin virkosi. Granfelt jäi sotavangiksi Perevolotjassa Ukrainassa 1. heinäkuuta 1709 kun Ruotsin armeija antautui siellä kolme päivää aikaisemmin käydyn Pultavan taistelun jälkeen ja hänet siirrettiin sieltä Penzan kuvernementin Saranskiin. Granfelt vapautui vankeudesta 13 vuoden jälkeen. Hän sai kapteenin valtakirjan 1722 ja palveli Ruotsin armeijassa vuoteen 1751 saakka. Granfelt oli Miekkaritariston ritari ja hänet aateloitiin vuonna 1756. Hän omisti avioliiton kautta Valkkilan rusthollin Pirkkalassa 1753–1767. 
Granfelt oli naimisissa Magdalena Gertrud von Pfalerin (1683-1779) kanssa. Granfeltin muistopatsas paljastettiin Pirkkalan hautausmaalla 28. heinäkuuta 1933.
Yhtymälevät

Yhtymälevät (Conjugatophyceaee, syn. Zygnemophyceae) on näkinpartaisleviin kuuluva luokka. Siihen kuuluvia leviä esiintyy enimmäkseen makeassa vedessä. Luokkaan kuuluvia lahkoja ovat Zygnematales ja Desmidiales.
Helmar Müller

Helmar Müller (11. elokuuta 1939 Sombor, Jugoslavian kuningaskunta – 9. kesäkuuta 2023) oli Länsi-Saksaa edustanut pikajuoksija ja olympiamitalisti.
Müller voitti Länsi-Saksan pitkän viestin joukkueessa olympiapronssia Méxicossa 1968 ja sisäratojen EM-pronssia Wienissä 1970. Méxicossa hän juoksi 400 metrillä välieriin mutta karsiutui loppukilpailusta. Hänen ennätyksensä 400 metrillä oli Meksikon olympialaisissa juostu 45,77 sekuntia. Müller kuoli 83-vuotiaana 9. kesäkuuta 2023.
Graham Gipson

Graham Chater Gipson (21. toukokuuta 1932 Guildford – 17. toukokuuta 2023 Bayswater) oli australialainen pikajuoksija ja olympiamitalisti.
Gipson saavutti Australian pitkän viestin joukkueessa olympiahopeaa Melbournen kotikisoissa 1956. Hän osallistui Melbournessa myös 200 ja 400 metrille. Hänen ennätyksensä olivat vuonna 1956 juostut 21,3 sekuntia 200 metrillä ja 47,45 sekuntia 400 metrillä. Gipson kuoli hieman ennen 91-vuotissyntymäpäiväänsä 17. toukokuuta 2023.
Silkkiniitty

Silkkiniitty () on noin seitsemän hehtaarin laajuinen maisemapuisto Tapiolan pohjoisosassa kaakkoisessa Espoossa. Se on säilynyt varsin hyvin alkuperäisessä, 1960-luvun asussaan.
Silkkiniitty rakennettiin vanhan kartanoniityn alueelle. Pohjatyön oli tehnyt puutarha-arkkitehti Nils Orénto inventoimalla alueen maisemakokonaisuudet. Hänen suunnittelutyötään jatkoi puutarha-arkkitehti Jussi Jännes apunaan muun muassa Maj-Lis Rosenbröijer. Jännes piti tärkeänä puiston suurta pinta-alaa, jolloin siihen kohdistuva rasitus jakaantuu laajalle alalle. Mitoituksissa oltiin suurpiirteisiä ja puisto muotoutui vähitellen rakennusvaiheen aikana.
Silkkiniityn johtoideana on avara nurmialue, joka on muotoiltu siten, että puistoa halkovat kävelytiet eivät juuri erotu katsekorkeudelta. Puistoalueen reunoilla on kukkivia ja syysvärikkäitä lajeja sekä kirsikkapuita. Silkkiniityn itäosassa sijaitsee Aarnilammikko. Silkkiniittyä reunustaa pientalovaltainen rakennuskanta. Alueen eteläpuolella sijaitsee Tapiolan lukio ja pohjoispuolella Aarnivalkean koulu. Luoteessa Silkkiniitty päättyy Hiidenkivenmetsään, josta pääsee Kalevalanportin alikulkutunnelin kautta Pohjois-Tapiolan puolella sijaitsevaan Pohjankulman asukaspuistoon.
Vic-Fezensac

Vic-Fezensac on kunta Lounais-Ranskassa Gersin departementissa Oksitanian alueella. Se sijaitsee Ossejoen varrella, noin 29 kilometriä Auchin kaupungista luoteeseen.
Kunnan alueella on ollut asutusta jo esihistoriallisella ajalla. Roomalaisten valtakausi alkoi ensimmäisellä vuosisadalla eaa. Kunnan keskustassa on keskiaikainen Pyhän Pietarin kirkko, joka tuhoutui noin vuonna 1160. Sen uudelleenrakentaminen aloitettiin noin vuonna 1190, mutta se tuhoutui Ranskan uskonsodissa vuonna 1569. Kunnostustyöt aloitettiin vuonna 1617, ja kirkon vihkiäiset olivat vuonna 1623.
Lena Andersson

Lena Andersson (s. 1970 Tukholma) on ruotsalainen kirjailija. Hän sai vuonna 2013 August-palkinnon ja Svenska Dagbladetin kirjallisuuspalkinnon romaanistaan "Omavaltaista menettelyä".
Andersson toimii kulttuurijournalistina ja kriitikkona Dagens Nyheter -sanomalehdessä.
Mike McFarlane

Michael Anthony ”Mike” McFarlane (2. toukokuuta 1960 Hackney, Lontoo – 6. kesäkuuta 2023) oli brittiläinen pikajuoksija, olympiamitalisti ja sisäratojen Euroopan mestari.
McFarlane saavutti urallaan Ison-Britannian pikaviestijoukkueessa olympiahopeaa Soulissa 1988 ja EM-pronssia Stuttgartissa 1986. Sisäratojen EM-kilpailuissa hän voitti 60 metrillä kultaa Pireuksessa 1985. Kansainyhteisön kisoista hän voitti Englannin edustajana yhden mitalin kutakin väriä. Olympiatasolla McFarlane kilpaili myös Moskovassa 1980, missä hän kilpaili 200 metrillä ja pikaviestissä sijoittuen jälkimmäisessä neljänneksi, ja Los Angelesissa 1984, missä hän sijoittui 100 metrillä viidenneksi ja pikaviestissä seitsemänneksi. Ulkoratojen ennätyksikseen McFarlane juoksi 100 metrillä 10,22 sekuntia vuonna 1986 ja 200 metrillä 20,43 sekuntia vuonna 1982. McFarlane kuoli 63-vuotiaana 6. kesäkuuta 2023 saatuaan sydäninfarktin muutamaa päivää aikaisemmin.
Hannes Laasonen

Gabriel Johannes (Hannes) Laasonen (29. heinäkuuta 1878 Mikkeli – 6. lokakuuta 1941 Kuusankoski) oli suomalainen kansakoulunopettaja, päätoimittaja ja kirkkoherra.
Hannes Laasosen vanhemmat olivat talonomistaja Gabriel Laasonen ja Karoliina Tukkalainen. Laasonen pääsi ylioppilaaksi 1899 (Läroverket för gossar och flickor) ja suoritti kansakoulunopettajan tutkinnon 1900. Hän suoritti suomen kielen, historian ja matematiikan opintoja Helsingin yliopistossa 1901–1904 ja suoritti siellä teologisen erotutkinnon 1914 sekä pastoraalitutkinnon 1917. Laasonen vihittiin papiksi 1913. Laasonen oli keväällä 1912 Helsingin kansakoulujen stipendiaattina Saksassa, Sveitsissä ja Tanskassa.
Laasonen oli opettajana Helsingin kaupungin yleisessä poikakansakoulussa 1901–1915, historian, suomen kielen ja maantiedon opettajana Helsingin kauppakoulussa 1902–1905, johtajana ja opettajana Värtsilän yhteiskoulussa 1908–1910, Kallion uuden kansakoulun johtajana Helsingissä 1910–1914, suomen kielen opettajana Helsingin ruotsinkielisen kansakoulun jatkoluokalla 1910–1914 sekä suomen kielen opettajana Helsingin kauppakoulussa 1918–1920. Hän opetti myös Helsinkiin siirretyssä Kolppanan opettajaseminaarissa.
Papiksi vihkimisen jälkeen Laasonen oli Kuoreveden vt. kirkkoherrana ja kirkkoherran viran välivuoden saarnaajana. Hän toimi sen jälkeen Helsingin pohjoisen suomalaisen seurakunnan kirkkoherran apulaisena 1913–1914, Helsingin eteläisen suomalaisen seurakunnan vt. kappalaisena 1914, Helsingin pohjoisen suomalaisen ja ruotsalaisen seurakunnan kirkkoherran apulaisena Pasilassa 1915–1917 ja Töölössä vuodesta 1917 sekä Helsingin kaupungin kunnalliskodin ja työlaitoksen saarnaajana vuodesta 1916. Laasonen valittiin Kuusankosken kirkkoherraksi 1929. Hän sai rovastin arvon 1932. Iitin rovastikunnan lääninrovastiksi Laasonen valittiin 1935. Laasonen oli Suomen evankelis-luterilaisen pyhäkouluyhdistyksen sihteerinä ja rahastonhoitajana vuodesta 1922 alkaen ja oli yhdistyksen johtokunnan jäsen ja varapuheenjohtaja. Hän toimi myös Kotikasvatusyhdistyksen puheenjohtajana ja Helsingin Raamattuseuran johtokunnan jäsenenä ja sihteerinä. 
Laasonen toimi Heinolan Sanomain ja Kansanvalta-lehden päätoimittajana, Kotimaa-lehden toimitussihteerinä ja Lasten Pyhäkoululehden päätoimittajana. Hän kuului lisäksi Koti-lehden ja Vartija-lehden toimituskuntiin.
Hannes Laasonen oli naimisissa vuodesta 1904 kansakoulunopettaja Mildred Hanna Ottilia Stadiuksen (1882–1967) kanssa. Heidän poikansa oli matemaatikko ja Teknillisen Korkeakoulun rehtori Pentti Laasonen.
Carl Mattsson

Carl Mattsson (s. 30. syyskuuta 1999 Gammelstad, Ruotsi) on ruotsalainen jääkiekkoilija, joka pelaa kotimaansa toiseksi korkeimmalla sarjatasolla HockeyAllsvenskan-joukkue Modossa. Hän on pelipaikaltaan vasen laitahyökkääjä, mutta Mattsson osaa pelata myös keskellä.
Ura.
Mattsson on Sunderbyn kasvatti. Hän siirtyi juniorina sittemmin Luulajaan. Mattsson pelasi kauden 2015–2016 suurimmaksi osaksi Brooklyn Tigersin J18-joukkueessa ja kauden 2016–2017 seuran J20-joukkueessa, jonka kapteenina hän toimi. Mattsson pelasi osan kaudestaan kuitenkin Luulajan J18-joukkueessa. Kaudella 2018–2019 hän debytoi seuran SHL-joukkueessa, jossa Mattsson pelasi tulokaskautensa aikana 48 runkosarjaottelua tehopistein 2+1=3 ja kymmenen pudotuspeliottelua tehden yhden maalin. Hän teki SHL-debyyttinsä runkosarjan neljännellä kierroksella 27. syyskuuta 2018 Skellefteåta vastaan. Mattsson merkittiin Luulajan nelosketjun oikeaan laitaan David Lindquistin ja Karl Fabriciuksen viereen. Hän sai ottelussa jääaikaa 6.56 minuuttia. Mattsson teki myös SHL-uransa avausmaalin. Marraskuussa hän teki Luulajan kanssa loppukauden kattavan SHL-sopimuksen. Helmikuussa 2019 Mattsson teki seuran kanssa kaksivuotisen jatkosopimuksen. 
Alkukaudella 2019–2020 Mattsson ehti pelata SHL:ssä vain kymmenen ottelua, kunnes lokakuussa 2019 hänen ranteen nivelside katkesi ja Mattsson joutui leikkushoitoa vaatineen vamman vuoksi yli neljäksi kuukaudeksi sivuun. Hän kertoi myöhemmin "Ett stenkast från Delfinen"-podcastissa lääkäreiden kyseenalaistaneen hänen mahdollisuutensa jatkaa jääkiekkoa huipputasolla. Mattsson palasi lopulta kaukaloihin helmikuussa 2020 ja pelasi loppukaudella kahdeksan runkosarjaottelua, kunnes koronaviruspandemia päätti koko SHL-kauden. Kaudella 2020–2021 hän teki SHL:n yhden kauden piste-ennätyksensä tehoilla 4+5=9. Huhtikuussa 2021 Mattsson teki Luulajan kanssa kaksivuotisen jatkosopimuksen. 
Kaudella 2021–2022 Mattsson sivusi SHL:n yhden kauden piste-ennätystään tehoilla 4+5=9. Pudotuspeleissä hän teki 17 ottelussa tehot 2+3=5. Kolmannessa välieräottelussa 19. huhtikuuta 2022 Frölundaa vastaan Mattsson teki Luulajan 4–2-voittoon päättyneen ottelun voittomaalin, joka vei joukkueen ottelusarjassa 2–1-johtoon. Hän sai ottelussa myös kakkossyöttöpisteen Olli Nikupeterin tekemään 2–0-johtomaaliin. Luulaja eteni lopulta finaaleihin otteluvoitoin 4–1. Mattsson voitti kauden päätteeksi SHL-hopeaa. Kaudella 2022–2023 hän eteni Luulajan kanssa Mestarien liigan finaaliin saakka, mutta mestaruuden vei lopulta kuitenkin suomalainen Tappara lukemin 2–3.
Kaudeksi 2023–2024 Mattsson siirtyi 1+1-vuotisella sopimuksella SM-liigajoukkue Vaasan Sportiin. Joulukuussa 2023 Sport käytti Mattssonin sopimuksessa olleen option lisävuodesta. Hän teki miesten pääsarjatason yhden kauden piste-ennätyksensä tehtyään viisi maalia ja yhteensä 23 tehopistettä.
Mattsson siirtyi kaudeksi 2025–2026 kaksivuotisella sopimuksella kotimaansa toiseksi korkeimmalle sarjatasolle HockeyAllsvenskan-joukkue Modon riveihin.
Muuta.
Mattssonin pikkuveli Gustav pelasi hyökkääjänä A-junioriksi asti.
Dému

Dému on kunta Lounais-Ranskassa Gersin departementissa Oksitanian alueella. Se sijaitsee noin 35 kilometriä Condomin kaupungista lounaaseen.
"Tour de Dému" on rakennettu 1300-luvulla. Se on seudulle tyypillinen linnoitettu kylän portti. Tornissa oli kunnantalo 1800-luvun lopulta 1900-luvun alkuun, ja sitä käytettiin myös kunnallisena vankilana. Torni on ollut historiallinen muistomerkki vuodesta 1973.
Letkulevät

Letkulevät ("Vaucheria") on keltaleviin kuuluva suku. Ne ovat väriltään tummanvihreitä ja rakenteeltaan rihmamaisia. Niiden soluissa ei ole väliseiniä, vaan niillä on putkisoluja. Ne muodostavat usein tiheitä kasvustoja. Kasvustoissa niiden rihmamaiset varret yhtyvät takkuisiksi ja karheiksi mattomaisiksi muodostumiksi. Niitä esiintyy merenpohjilla.
Tour European Rally

Tour European Rally (lyhyesti TER) on eurooppalainen rallisarja. Sarja syntyi eräiden rallitapahtumien liittymisestä yhteen sarjamuotoiseksi. Sarjaan kuuluvat tapahtumat järjestetään turismille tyypillisillä alueilla.
Sarja alkoi vuonna 2016 neljän kilpailun pituisena. Ensimmäisellä kaudella kaikki kilpailut voitti eri kuljettaja ja voittaja ratkaistiin erikoiskoevoittojen perusteella. Kaudella 2023 sarjaan kuuluu kahdeksan osakilpailua.
Kilpailut.
Sarjaan kuuluneita kilpailuja:
Antero Helasvuo

Antero Armas Juhani Helasvuo (19. kesäkuuta 1941 Helsinki – 16. tammikuuta 2023 Helsinki) oli suomalainen kielenkääntäjä. Hän suomensi kirjallisuutta ja televisio-ohjelmia, muun muassa "Star Trekiä".
Helasvuo opiskeli kamerataidetta Taideteollisessa oppilaitoksessa ja työskenteli muun muassa ohjaaja Maunu Kurkvaaran assistenttina 1960-luvulla. Hän asui joitain vuosia Antwerpenissä ja sai siellä oppimansa hollannin kielen ansiosta töitä Yleltä aluksi hollantilaisten lastenohjelmien kääntäjänä. Helasvuo suomensi Ylelle, Kolmoskanavalle ja MTV:lle sarjoja, elokuvia, dokumentteja ja asiohjelmia.
Helasvuo suomensi tieto- ja kaunokirjallisuutta, muun muassa Anne Applebaumin, Timothy Snyderin ja Herman Kochin teoksia. Vuonna 2023 Helasvuon suomentama Applebaumin teos "" oli ehdolla J. A. Hollon palkinnon saajaksi.
Helasvuo on haudattu Maunulan uurnalehtoon.
Pia Christiansen

Pia Christiansen (v. 1966–1982 Määttänen) on suomalainen entinen malli, toimittaja ja televisiokasvo, joka juonsi vuosina 1976–1990 Mainostelevision suosittua toivekonserttiohjelmaa "Toivotaan, toivotaan".
Pia Christiansenin vanhemmat olivat norjalaissukuinen, Venäjän Vologdassa syntynyt sellu- ja paperiteollisuuden diplomi-insinööri Rolf Christiansen (1917–1982) ja Intiassa syntynyt, yli satavuotiaaksi elänyt Ringa o.s. Andersin (1912–2017). Pia Christiansen kävi Tampereella ruotsinkielisen koulun ja sitten Helsingissä Hankenin sihteerilinjan. Vuonna 1965 Eileen Ford kiinnostui mallintöitä jo Suomessa tehneestä Christiansenista ja kutsui tämän New Yorkiin työskentelemään mallitoimistonsa listoilla. Kesällä 1966 Christiansen avioitui toimittaja Sakari Määttäsen kanssa, ja he asuivat molemmat New Yorkissa aviomiehen toimiessa 1966–1973 ensin "Viikkosanomien" palveluksessa ja sitten freelance-toimittajana. New Yorkissa Christiansen sai tuntumaa mallin työn ohella myös valokuvaamiseen, ja hänen kuviaan Etelä-Amerikasta julkaistiin Sakari Määttäsen juttujen kuvituksena "Helsingin Sanomissa".
Määttästen perhe palasi Suomeen vuoden 1974 paikkeilla. Pian MTV:n ohjaaja Arja Rinne ehdotti Christiansenille juontajan tehtäviä hyvän alun saaneessa "Toivotaan, toivotaan" -ohjelmassa, jonka toinen juontaja Helena Kokko oli päättänyt siirtyä Yleisradioon. Christiansen juonsi ohjelmaa ensin Jukka Virtasen ja sitten vaihtuvien esiintyjien kanssa läpi 1980-luvun, kunnes ohjelman viimeinen jakso esitettiin tammikuussa 1990.
Christiansen toimi 1980-luvulla myös Interpedia-järjestön lehden päätoimittajana ja on ollut aktiivinen adoptioperheiden asioissa. Hänellä on yksi biologinen poika ja kaksi adoptoitua tytärtä, toinen intiaani- ja toinen korealaistaustainen. Christiansen ja Määttänen erosivat 1980-luvun alussa. 
"Helsingin Sanomien" televisiokriitikko Jukka Kajava kehui harvoin MTV:n ohjelmia, mutta kiitteli vuonna 1981 Määttäsen toimintaa ohjelman "Toivotaan, toivotaan" juontajana. Kajavan mukaan Määttänen on omalla toimittajan työllään taatusti vaikuttanut yleiseen mielipiteeseen erilaisten sairauksien hoitoon liittyneillä teemakeräyksillä: ”"Toivotaan, toivotaan" -ohjelmista on varmasti vuosien mittaan opittu paljon, on annettu ennakkoluulojen löystyä, väärän tiedon korvautua oikealla.”
Vuoden 1987 eduskuntavaaleissa Christiansen oli Helsingissä ehdokkaana Liisa Kulhian ryhmästä, josta ei kuitenkaan kukaan tullut valituksi.
Pia Christiansen viettää eläkepäiviään Espanjassa.
Fifty Fifty (yhtye)

Fifty Fifty () on levy-yhtiö Attraktin vuonna 2022 perustama nelijäseninen eteläkorealainen tyttöbändi. Yhtye tuli tunnetuksi kansainvälisesti helmikuussa 2023 julkaistulla singlellä "Cupid", joka pääsi muun muassa Britannian singlelistalle ja Billboard Hot 100 -listalle. Yhtyeeseen kuului alun perin Sio, Saena, Aran ja Keena, mutta Attrakt irtisanoi sopimukset Aranin, Sion ja Saenan kanssa lokakuussa 2023 oikeustaistelun jälkeen. Keena jäi ainoana jäsenenä uuteen kokoonpanoon, joka julkaisi ensimmäisen kappaleen elokuussa 2024 ja EP:n "Love Tune" syyskuussa 2024.
Theodor Johnsson

Theodor Johnsson (s. 6. helmikuuta 2003 Helsingborg, Ruotsi) on ruotsalainen jääkiekkopuolustaja, joka pelaa SM-liigajoukkue Vaasan Sportissa. Hän laukoo oikealta.
Ura.
Seuraura.
Johnsson on Helsingborgs HC:n kasvatti. Hän siirtyi kaudeksi 2007–2008 Röglen U16-joukkueeseen. Kaudeksi 2008–2009 Johnsson siirtyi Växjö Lakersin organisaatioon. Hän toimi kaudella 2009–2010 seuran J18-joukkueen kapteenina. Johnsson oli J18 Elitissä joukkueen tehokkain puolustaja tehoilla 2+11=13. Kaudella 2021–2022 hän oli Lakersin J20-joukkueen tehokkain puolustaja tehoilla 11+12=23. Johnsson jakoi J20 Nationellin puolustajien maalipörssin toisen sijan Rögle BK:n Sebastian Törnqvistin ja Skellefteån Elias Salomonssonin kanssa edellään Timrån Emil Melander. Johnsson voitti myös Lakersin sisäisen tehotilaston lukemalla +19. 
Johnsson debytoi kaudella 2021–2022 myös seuran SHL-joukkueessa, jossa hän pelasi 18 runkosarja-, neljä pudotuspeli- ja viisi Mestarien liigan ottelua ilman tehopisteitä. Johnsson teki miesten pääsarjadebyyttinsä CHL:n avauskierroksella 27. elokuuta 2021 tšekkiläistä HC Sparta Prahaa vastaan. Hänet merkittiin Lakersin kakkospuolustajapariin Miika Koiviston viereen. Johnsson sai ottelussa jääaikaa 5.59 minuuttia. SHL-debyyttinsä hän teki runkosarjan kymmenennellä kierroksella 14. lokakuuta 2021 Skellefteåta vastaan. Johnsson merkittiin Lakersin kolmospuolustajapariin Ludvig Claessonin viereen. Hän sai ottelussa jääaikaa 13.04 minuuttia. Johnssonille merkittiin teholukema –1.
Kaudeksi 2022–2023 Johnsson siirtyi vuoden mittaisella sopimuksella Malmö Redhawksiin. Hän pelasi siellä 35 runkosarjaottelua tehopistein 2+1=3 ja yhden playout-ottelun ilman tehopisteitä. Johnsson avasi maalitilinsä SHL:ssä tehden kauden molemmat maalinsa runkosarjan päätöskierroksella 9. maaliskuuta 2023 vieraissa Luulajaa vastaan. Hänen ensimmäinen osumansa jäi Redhawksin 1–3-voittoon päättyneen ottelun voittomaaliksi.
Johnsson siirtyi kaudeksi 2023–2024 kaksivuotisella sopimuksella SM-liigajoukkue Vaasan Sportiin. Hän teki miesten pääsarjatason yhden kauden piste-ennätyksensä tehoilla 5+13=18. Tammikuussa 2025 Johnsson teki seuran kanssa vuoden mittaisen jatkosopimuksen.
Maajoukkueura.
Johnsson pelasi World U-17 Hockey Challengessa vuonna 2019. Yhteensä hän on pelannut 12 poikien maaottelua.
Muuta.
Johnssonin isoveli Bernhard ja pikkuveli Leonard ovat myös pelanneet jääkiekkoa puolustajina.
RK98

RK98 tai RK on suomalainen katujengi, joka on lähtöisin Helsingin Vuosaaresta. Helsingin käräjäoikeus tuomitsi RK:n johtajana pidetyn 24-vuotiaan Abdinashir Mohamud Alin 8 vuodeksi vankeuteen heinäkuussa 2023. Samalla RK98 luokiteltiin järjestäytyneeksi rikollisryhmäksi.
RK98 nimi muodostuu RK=Retkeilijänkatu ja 98 tulee alueen postinumerosta 00980.
Embrace of the Serpent

Embrace of the Serpent () on vuonna 2015 ensi-iltansa saanut seikkailuelokuva. Sen ohjasi kolumbialainen Ciro Guerra, joka myös käsikirjoitti sen yhdessä Jacques Toulemonde Vidalin kanssa. Elokuva perustuu löyhästi matkapäiväkirjoihin, joita saksalainen etnologi Theodor Koch-Grünberg ja yhdysvaltalainen kasvitieteilijä Richard Evans Schultes pitivät tutkimusmatkoillaan Etelä-Amerikassa. Elokuva kuvattiin aidossa sademetsässä Vaupésin departementissa Kolumbiassa, ja sen näyttelijöiden ja kuvausryhmän joukossa oli monia alueen alkuperäisasukkaita.
Juoni.
Elokuva kertoo rinnakkain kahdesta matkaseurueesta, jotka kulkevat Amazonin sademetsän halki veneellä ja jalan etsien harvinaista ja pyhää kasvia nimeltä yakruna. 1900-luvun alussa nuori intiaani ja shamaani Karamakate, joka asuu yksin keskellä sademetsää, ryhtyy oppaaksi kuolemansairaalle saksalaiselle tutkijalle Theolle ja länsimaisen elämäntavan omaksuneelle intiaanille Manducalle, jotka toivovat yakrunan parantavan Theon sairauden. Myöhemmin 1940-luvulla ikääntynyt Karamakate opastaa vuorostaan yhdysvaltalaista tutkijaa Evania, joka on kiinnostunut yakrunan psykedeelisistä vaikutuksista.
Keskeinen teema elokuvassa on Amazonin alkuperäisväestön perinteisen kulttuurin joutuminen uhanalaiseen asemaan, kun länsimainen kulttuuri levittäytyy väkivalloin sademetsään. Tämä kulttuurien välinen konflikti heijastuu myös elokuvan päähenkilöiden välisiin suhteisiin. Karamakate ja Theo eivät pysty ylittämään välillään olevaa kulttuurista kuilua, minkä vuoksi Karamakate lopulta estää Theoa nauttimasta yakrunaa ja jättää hänet kuolemaan. Myöhemmin Evan kuitenkin oppii arvostamaan Karamakaten luonnonläheistä elämäntapaa, ja Karamakate antaa hänen juoda maailman viimeisen yakruna-annoksen.
Vastaanotto.
Rotten Tomatoes -sivusto on kirjannut 149 "Embrace of the Serpent" -elokuvan arvostelua, joista 96 prosenttia on myönteisiä.
"Embrace of the Serpent" maksoi 1 400 000 dollaria ja tuotti maailmanlaajuisesti 4 787 818 dollarin lipputulot.
"Embrace of the Serpent" sai parhaan vieraskielisen elokuvan Oscar-ehdokkuuden.
Ukko Andersin

Ukko Emil Hjalmar Andersin (23. toukokuuta 1869 Kuopio – 19. kesäkuuta 1939 Kuopio) oli suomalainen juristi ja päätoimittaja.
Andersinin vanhemmat olivat lääninsihteeri, kihlakunnantuomari August Fredrik Andersin ja Betty Sofia Wilhelmina Ponthán. Hänen puolisonsa oli vuodesta 1901 ylioppilas Sigrid Therese Irene Lindroos (k. 1934).
Andersin tuli ylioppilaaksi Hämeenlinnan lyseosta. Hän suoritti tuomarintutkinnon ja kameraalitutkinnon 1894 ja sai varatuomarin arvon 1896. Hän toimi v.t. tuomarina useissa tuomiokunnissa, muun muassa Heinolan tuomiokunnassa. Hän oli ollut nimituomari kun hänet nimitettiin virkaan vt:nä "lopullisesti" vuodesta 1903. Hän sai virasta vapautuksen ollessaan julkaisemansa "Heinolan Sanomien" päätoimittaja marraskuusta 1905 tammikuuhun 1906. Hän toimi myöhemmin asianajajana Kuopiossa.
Andersin oli aktiivinen myös politiikassa ja oli 1910 perustamassa Kuopioon Nuorsuomalaisia Nuoria ja valittiin sen puheenjohtajaksi. Hän oli yksi Suomen Kulttuurirahastoon perustajia.
Anthony Ramos

Anthony Ramos Martinez (s. 1. marraskuuta 1991 Brooklyn, New York) on yhdysvaltalainen näyttelijä ja laulaja.
Koulutus.
Ramos on valmistunut American Musical and Dramatic Academy -oppilaitoksesta.
Dominique Fishback

Dominique Fishback (s. 22. maaliskuuta 1991 Brooklyn, New York) on yhdysvaltalainen näyttelijä.
Koulutus.
Fishback on suorittanut tutkinnon näyttelemisen oppiaineessa Pacen yliopistossa.
Yleisurheilun Euroopan joukkuemestaruuskilpailut 2017

Yleisurheilun Euroopan joukkuemestaruuskilpailut 2017 olivat järjestyksessään kuudennet yleisurheilumaajoukkueiden väliset Euroopan-mestaruuskilpailut. Maat kilpailivat neljällä eri tasolla edellisten vuosien menestyksensä perusteella: Superliigassa (korkein), Ykkösliigassa, Kakkosliigassa ja Kolmosliigassa.
Lajeja kunkin tason kilpailuissa oli yhteensä 40, 20 miehillä ja 20 naisilla. Kuhunkin lajiin maa asetti yhden edustajan.
Superliiga.
Superliigan kilpailut oteltiin 23.–25. kesäkuuta Lillessä, Ranskassa.
Ykkösliiga.
Ykkösliigan kilpailut oteltiin 23.–25. kesäkuuta Vaasassa, Suomessa.
Gyllenberg

Gyllenberg on ruotsalainen ja suomalainen sukunimi, joka on seuraavilla henkilöillä: